《牵牛花》
宋代·舒岳祥

卉中深碧斯为最，绣蝶红蜻宿近枝。
巧补疏篱阴漠漠，善缘高竹实累累。
满承秋露瑶杯莹，半敛朝阳翠袖欹。
入药性寒君莫弃，良医疏滞用随宜。

作者简介：（1236—?）台州宁海人，字舜侯，一字景薛。理宗宝祐四年进士。仕终承直郎。尝以文见吴子良，子良称其异禀灵识，如汉之贾谊。后以文学名。宋亡不仕，避地奉化，与戴表元友善，表元之学，得力于岳祥为多。尝读书于阆风台，人称阆风先生。著述统名《阆风集》。